**תנאים כלליים**

1. **הגדרות**

**"המזמין"**:מדינת ישראל באמצעות ממשלת ישראל ע"י המרכז למחקר גרעיני שורק.

**"הספק":** האדם או התאגיד ששמו נקוב בראש ההזמנה, אשר אליו מופנית ההזמנה.

**"הטובין**": חומרים, מוצרים, תוצרים, ציוד, מסמכים, עבודות, שירותים ו/או כל דבר אחר אשר יסופק או אמור להיות מסופק על פי ההזמנה.

**"ההזמנה":**הזמנה לאספקת הטובין המפורטים, לרבות התנאים המיוחדים הכלולים בה או המצורפים אליה, תנאים כלליים אלה, נספחים, שרטוטים, מפרטים, דגמים ומסמכים אחרים המצורפים אליה או המאוזכרים בה.

**"ידע**": כל מידע טכנולוגי, מסחרי או אחר, סודות מסחריים, זכויות קנייניות אחרות, אשר יכול לכלול, מבלי לגרוע מכלליות ההגדרה לעיל: זכויות יוצרים, המצאות, מידע, רעיונות, פטנטים (בין אם רשומים ובין אם לאו), בקשות לפטנטים, רישיונות, מדגמים (בין אם רשומים ובין אם לאו), תגליות, מפרטים, שרטוטים, מסמכי תכנון, שיטות עבודה ותכנון, תרשימים, תדפיסים, רשימות חלקים, ידיעות, תוכניות, סיסמאות, סמלים, שמות מסחריים, צופנים, שיפורים, שכלולים, תוכנה, קודי מקור, נתונים, מידע הנדסי, הוראות ונהלים המתייחסים לפיתוח, לייצור, להרכבה, לביקורת איכות, לבדיקות קבלה, לאחזקה וכל מידע אחר הקשור או הכרוך בפיתוח, ייצור, שיטות ותהליכי ייצור, הרכבה, ביקורת איכות, בדיקות קבלה, שיטות בדיקה, אחזקה, וכן כל חומר, מסמך, רישום, תוכנה או אמצעי אחר שבעזרתו נרשם או תואר, וכן כל רעיון, שיטה, מידע שאינם בגדר נחלת הכלל, בין אם הם מוגנים באמצעות פטנט, זכות יוצרים או דבר חקיקה ובין אם לאו, וכל מידע אחר בין אם המידע בכתב, בע"פ או בכל מדיה מודפסת, אופטית, אלקטרונית או אחרת.

**"מסמכי העבודה"**: התוכניות, המפות, התרשימים, החישובים, ניירות העבודה, הדגמים וכן כל המסמכים האחרים, לרבות תוצרי ההזמנה, וכל מידע, המתייחסים לשירותים ולעבודות נשוא ההזמנה והנמצאים ברשות הספק ו/או ברשות מי מעובדיו ו/או שלדעת הספק עליו להכינו לצורך ביצוע מלא ומעולה של עבודותיו על פי הזמנה זו ו/או שזהו מסמך ו/או פריט שמקובל להכינו על ידי בעל מקצוע מומחה בתחום בהקשר לעבודות כדוגמת העבודות והשירותים נשוא הזמנה זו, אם בכתב, אם על גבי כל מדיה מגנטית, דיגיטאלית, אופטית ואם על גבי כל אמצעי מוחשי שהוא.

**"תוצרי ההזמנה"**: כל הפרטים, התכניות, השרטוטים, המפרטים, המדגמים, הדגמים (לרבות מדגימים טכנולוגיים ו/או אבי טיפוס), ההסברים, ההבהרות, התיעוד, קבצי המחשב וכן כל מסמכים ו/או פריטים נוספים שעל הספק להגיש בהתאם לדרישות ההזמנה.

**"נציג המזמין":** מנהל/ת המחלקה המתקשרת מטעם המזמין, שפרטיה מצוינים בהזמנה, אלא אם נאמר אחרת בכתב במסמכי ההזמנה**.**

**"המפקח/ים":** מי שיתמנה/ו מעת לעת ע"י נציג המזמין לפקח מטעם המזמין על ביצוע ההזמנה ע"י הספק, לרבות מי שאינם עובדי המזמין**.**

**"הראב"ט":** ראש אגף בטיחות של המזמין או סגנו או ראש מערך חירום ובטיחות**.**

**"המב"ט":** הממונה על הביטחון של המזמין או ממלא תפקיד אחר ביחידת הביטחון של המזמין שימונה על ידו.

**איסורד":** חברת איסורד בע"מ אשר הנה זרוע ביצוע ומסחור של המזמין.

1. **קיבול**
2. הסכמת הספק לספק את הטובין למזמין עפ"י ההזמנה החתומה ע"י המזמין, או ביצוע ההזמנה ע"י הספק, מהווים קיבול ההזמנה ע"י הספק. מועד הקיבול של ההזמנה בין המזמין לבין הספק הוא שלושה (3) ימי עבודה ממועד משלוח עותק ההזמנה לספק, כשהוא חתום על-ידי המזמין (להלן "הקיבול").
3. למען הסדר הטוב, מתחייב הספק להחזיר למזמין עותק מהזמנת המזמין, כשהוא חתום על ידו, וזאת תוך 7 ימים מיום קבלת ההזמנה על ידו, אלא אם צוין אחרת בגוף ההזמנה. המזמין רשאי, לפי שיקול דעתו, לעכב תשלומים לספק עד לקבלת העותק החתום כאמור, מבלי שהדבר ייחשב כהפרה של המזמין ומבלי שהספק יהא זכאי לכל סעד שהוא, אולם אין בכך כדי לגרוע מחובתו של הספק לבצע את ההזמנה בהתאם לכל תנאיה גם אם לא החזירה חתומה כאמור.
4. אם שינה הספק תנאי מתנאי ההזמנה, הוסיף עליהם, גרע מהם, סתר אותם ו/או הסתייג מהם, יהיו כל שינוי ו/או הוספה ו/או גריעה ו/או סתירה ו/או הסתייגות כזאת בטלים ומבוטלים, אלא אם הסכים להם המזמין והוציא הזמנה מתוקנת או מסמך מאשר אחר, חתומים על ידו כדין. מובהר בזאת, כי רק התנאים המהווים חלק מן ההזמנה, כמוגדר לעיל, יחייבו ורק במקרה כזה תחייבנה ההסכמות את הצדדים.
5. **אופן ביצוע ההזמנה ואיכות השירותים**
6. הספק מתחייב לבצע את ההזמנה בביצוע מקצועי מעולה בהתאם לתנאי ההזמנה, וכן לא לשנות ולא לסטות מתנאי ההזמנה אלא אם כן קיבל אישור בכתב ומראש מטעם המזמין לכל שינוי או סטייה כאמור.
7. הספק יימנע מכל מעשה או מחדל העלול לגרום נזק למזמין או לשמו הטוב.
8. הספק מתחייב כי ימנע מכל מצב של חשש לניגוד עניינים בין מתן השירותים למזמין ובמסגרת ביצוע ההזמנה ו/או נוכחותו בחצרי המזמין לשם כך, לבין האינטרסים האישיים של הספק ו/או פעילות עסקית ו/או מקצועית שלו ו/או של מי מעובדיו המועסק בביצועה וכי יודיע למזמין ללא דיחוי על כל עניין העלול להעמיד אותו ו/או את מורשי החתימה ו/או בעלי שליטה ו/או שותפים בו ו/או מי מעובדיו במצב של חשש לניגוד עניינים כאמור.
9. על הספק לעדכן בכתב את נציג המזמין, לפי תחילת ביצוע ההזמנה, אם לו ו/או למי מעובדיו הבכירים יש קרבת משפחה בדרגה ראשונה (הורה, ילד, אח, אחות או בני זוגם של מי מאלה) עם מי מעובדי המזמין. היה ועקב כך לא יאשר המזמין את ביצוע ההזמנה ע"י הספק ויבטלה, לא תהא לספק כל טענה ו/או תביעה כלפי המזמין ו/או כל מי מטעמו.
10. אם ההזמנה כוללת גם תכנון של הטובין ו/או של כל חלק ממנו ואם לא נאמר אחרת בהזמנה, על הספק להגיש בכתב לנציג המזמין מיד עם סיום שלב התכנון את כל פרטי התכנון והתכניות (לרבות רשימות פריטים, שמות יצרנים וכו'), לצורך אישורו. מובהר כי מתן אישורי התכנון אינו גורע מאחריות הספק עפ"י ההזמנה. הספק יתקן ויתאים את כל הדרוש תיקון בתכנון על מנת לקבל את אישורי התכנון. הספק לא יוכל להמשיך בביצוע ההזמנה בטרם יתקבלו אישורי התכנון, אלא אם אישר נציג המזמין בכתב אחרת.
11. הספק מתחייב לבצע את ההזמנה בהתאם להוראות כל דין לרבות אך לא בלבד לעניין: זכויות אדם, שכר הוגן ואי אפליה בעבודה, בטיחות וגהות בעבודה, שמירה על איכות הסביבה, תחרות הוגנת ומניעת הגבלים עסקיים, מניעת שחיתות ומתן שוחד.
12. מבלי לפגוע בכלליות האמור, הספק מתחייב לבצע את ההזמנה בהתאם לכל הוראות הדין לעניין הבטיחות בעבודה ולוודא כי עובדיו וקבלנ/י המשנה שלו העוסקים מטעמו בביצוע ההזמנה, מקיימים בכל עת את כל הוראות הדין כאמור.הספק מתחייב כי הוא, עובדיו וקבלנ/י המשנה שלו ימלאו אחר כל הוראות הבטיחות שיינתנו להם ע"י הראב"ט בהיותם בחצרי המזמין, אם וככל שיינתנו, בין ישירות ובין באמצעות נציג המזמין, וכן ימלאו אחר כל הוראות הבטיחות שתימסרנה להם, אם וככל שתימסרנה, במסגרת ההזמנה ו/או במהלך ביצועה.
13. הספק מתחייב לבצע את ההזמנה בכפוף לחוקים ולתקנות בנושאי איכות הסביבה. דגש מיוחד יינתן ע"י הספק למניעת זיהום הסביבה ולשימוש בחומרי עזר ואריזות ידידותיים לסביבה.
14. אם ההזמנה כוללת תכנון ו/או ייצור של טובין עפ"י דרישת המזמין ו/או התקנה של הטובין ו/או חלק ממנו בחצרי המזמין, יהא על הספק למנות איש קשר מטעמו שיהא אחראי על ביצוע ההזמנה ויהיה זמין לכל בקשה ו/או דרישה של המפקח.
15. המזמין רשאי שלא להסכים להעסקת מי מעובדי הספק ו/או קבלנ/י משנה שלו לצורך הזמנה זו ו/או לדרוש את הפסקת ההעסקה של עובד/קבלן משנה כנ"ל, וכל זאת ללא מתן נימוקים ולפי שיקול דעתו המוחלט, והספק מתחייב שלא להעסיקם ו/או להפסיק להעסיקם לאלתר בקשר עם ביצוע ההזמנה, ללא ערעור. אי אישור או החלפה כאמור לא יהוו עילה להארכת לוחות הזמנים ו/או עילה לתביעות כספיות כלשהן מצד הספק.
16. הספק מתחייב לספק למזמין, לפי דרישתו, הדרכה ותמיכה טכנית ו/או מקצועית לגבי הטובין וזאת בכל עת לאחר מסירתם למזמין, בתנאים שייקבעו בין הצדדים בהזמנה. היה ולא נקבעו תנאים אחרים כאמור, יסופקו ההדרכה והתמיכה הנ"ל בהיקף סביר וללא כל תמורה נוספת.
17. **איכות הטובין**
18. הטובין שיסופקו למזמין יהיו מן המין, האיכות, הטיב, המידות, סוגי החומר, התיאור והעיבוד המפורטים בהזמנה, ואם לא נאמר אחרת- יהיו ממיטב איכות החומר ובביצוע מקצועי מעולה.
19. נקבע לפריט כלשהו הכלול בטובין תקן רשמי, תקן זמני או תקן מנחה, יעמוד אותו פריט בדרישות התקן האמור. האמור בפסקה זו אינו בא לגרוע מהאמור בפסקה א' לעיל או מדרישות המזמין כפי שפורטו בהזמנה.
20. היה וקיימת, בהתייחס לפריט כלשהו הכלול בטובין או לגבי ביצועו, הוראת דין כלשהי, יעמוד אותו פריט או ביצועו (לפי העניין) בכל דרישות הדין האמור, לרבות הוראות בטיחות, גיליונות בטיחות, רישומים וכד'.
21. **פיקוח**
22. המפקח/ים יהיה/ו רשאי/ם לפקח על אופן ביצוע ההזמנה ובכלל זה לבדוק את תהליכי התכנון, תהליכי הייצור, רמת התכנון והייצור, טיב החומרים, רמת הבטיחות וקצב ביצוע ההזמנה על ידי הספק בכל שלב של ביצוע ההזמנה ולהיות נוכח/ים בכל הניסויים והבדיקות.
23. הספק ימסור למפקח, על-פי דרישה ובכל עת, את כל המידע והמסמכים לגבי התכנון שעפ"י סעיף 3 ה' לעיל, הנמצאים ברשותו ו/או ברשות כל מי מעובדיו וקבלנ/י המשנה שלו.
24. הספק מתחייב להרשות למפקח/ים לבצע את הפיקוח האמור ולהושיט להם בקשר לכך כל עזרה שידרשו, לרבות מתן כניסה בכל עת לכל מקום בו מתבצעת ההזמנה וכן לכל מקום שממנו מובאים חומרים וציוד כלשהם הקשורים לביצוע ההזמנה. הספק יעמיד לרשות המזמין, אם יידרש לכך, מקום מתאים בחצריו ובו ציוד וחומרים מתאימים על מנת לאפשר למפקח/ים לבצע את הביקורת ואת הפיקוח כראוי ובבטיחות מלאה, וכל זאת ללא כל תמורה נוספת שהיא.
25. זכות הפיקוח והשימוש בזכויות המזמין על פי סעיף זה, בין שתמומשנה ע"י המזמין במלואן, בין באופן חלקי ובין שלא - אין בהן כדי להטיל על המזמין כל התחייבות או אחריות שהיא ואין בהן כדי לגרוע מאחריותו המלאה של הספק ו/או לפטור את הספק מהתחייבות כלשהי.

הספק ידווח למזמין במשך זמן ביצוע ההזמנה על התקדמות ביצוע ההזמנה, על תוצרי ההזמנה שהופקו (לרבות תוצרי ביניים) וכן על תקלות שנתגלו בביצוע ההזמנה או על עיכובים שאירעו או שצפויים בביצועה, וזאת במתכונת שתיקבע ע"י נציג המזמין, ואם לא נקבעה במפורש - באופן סביר.

1. הספק ימסור למזמין, לפי דרישתו, פרטים ומידע הנוגעים להוצאות שהיו לו בקשר לביצוע ההזמנה בצירוף התיעוד הנדרש להוכחת נכונותם. הספק יאפשר למזמין באמצעות כל מי מטעמו לעיין בספרי החשבונות של הספק המתייחסים לביצוע הזמנה זו ובכל מסמך אחר הנוגע להוצאות או להכנסות שהיו לספק בקשר לביצוע הזמנה זו. הספק מתחייב לשמור את ספרי החשבונות האמורים והמסמכים האחרים הנוגעים להזמנה זו, הנזכרים לעיל, לתקופה של שלוש שנים לפחות מיום סיום ביצוע ההזמנה.
2. **בדיקות קבלה ובקורת איכות**
3. בדיקות קבלה ו/או ביקורת איכות לטובין יערכו כמפורט בהזמנה. בהעדר הוראות מפורשות בהזמנה בדבר ביצוע בדיקות כאמור או איזו מהן, רשאי המזמין לבדוק את הטובין או חלק מהם לפני מסירתם למזמין ו/או בעת מסירתם למזמין, לפי שקול דעתו של המזמין, ואם יתברר כי הטובין או כל חלק מהם או רכיב מהם אינו תואם את אחד (לפחות) מתנאי ההזמנה, יהיה המזמין רשאי לפסול את הפריטים והדבר ייחשב כאי עמידה בהתחייבויות הספק על-פי ההזמנה, עם כל המשתמע מכך.
4. ביצוע תשלום כלשהו על חשבון התמורה לפני ביצוע בדיקות קבלה ו/או בקורת איכות אינו מהווה אישור מטעם המזמין לתקינות הטובין ו/או ויתור של המזמין על ביצוע בדיקות קבלה ו/או בקורת איכות.
5. **המסירה**
6. הספק יארוז את הפריטים הנכללים בטובין בהתאם למפורט בהזמנה. בהעדר הוראות מפורטות בהזמנה בדבר אופן האריזה של הפריטים, יארוז אותם הספק לפי התקן המקובל לאריזת פריטים מאותו סוג, ובהעדר תקן - על פי הנוהג המסחרי המקובל ביחס לאריזת פריטים מאותו סוג.
7. הספק ימסור את הטובין למזמין ויבצע את העבודות ו/או השירותים הכלולים בטובין במקומ/ות המצוינ/ים בהזמנה ובמועד/ים הקבוע/ים בהזמנה.
8. הפריטים הכלולים בטובין יימסרו למזמין בצרוף תעודת משלוח, אשר תכלול את תיאורם, מספר ההזמנה ומספר היחידות המסופקות מהם, וכן מסמכים/ הוראות/גיליונות בטיחות שמסירתם נדרשת בהתאם להוראות תקנים כלשהם ו/או להוראות הבטיחות עפ"י דין וכן תג שמיש. כמו כן תימסר למזמין חשבונית מס מתאימה. אין במסירת הטובין לבדה משום אישור לכך שהטובין עומדים בדרישות ההזמנה.
9. חומרי האריזה, אריזת הטובין והוצאות השינוע והמשלוח כלולים במחיר ההזמנה, אלא אם נקבע אחרת בגוף ההזמנה.
10. טובין, שנדרשת התקנתם בחצרי המזמין, ייחשבו כטובין שנמסרו או סופקו למזמין כנדרש עפ"י ההזמנה אך ורק לאחר התקנתם המלאה בחצרי המזמין, הפעלתם כנדרש, השלמת הדרכה של עובדים מעובדי המזמין בהתאם למפורט בהזמנה, והכל - לשביעות רצון המזמין. מובהר בזאת כי הוראת פסקה זו גוברת על כל הוראה אחרת בתנאים כלליים אלה המתייחסת לאספקת הטובין ולחיובים של מי מהצדדים המתייחסים אליה (למשל: מועדי תשלום התמורה, מועדי המסירה וכו').
11. **שינויים**
12. המזמין יהיה רשאי בכל עת, ע"י מתן הודעה בכתב לספק ע"י נציג המזמין, לשנות כל פרט מפרטי ההזמנה, לרבות שינויים בהיקף ההזמנה. אם שינוי כאמור יגרום להגדלת המחיר או להקטנתו או לשינוי בזמן ביצוע ההזמנה, על הספק להודיע על כך מיד למזמין על מנת לאפשר לצדדים להגיע להסכמה בקשר למחיר ו/או ללוחות הזמנים ו/או למועדי האספקה החדשים. כל הסכמה כאמור תיערך בכתב בחתימת מורשי החתימה של שני הצדדים ותחשב כשינוי מוסכם של הזמנה זו. מוסכם כי הקטנה של היקף ההזמנה ו/או הפחתת כמות הטובין שהמזמין מבקש לרכוש, בכל שיעור שהוא, לא תחשב כשינוי המאפשר העלאת המחיר, והספק לא יהיה רשאי להעלות את המחיר עבור הטובין, שכמותם הופחתה כאמור.הספק יעשה את כל הדרוש על מנת לצמצם את שינוי לוחות הזמנים ואת תוספת התמורה הנדרשת (אם בכלל) עקב ביצוע השינוי. מובהר כי הספק לא יהיה זכאי לכל תשלום או פיצוי שהוא בגין אובדן רווח צפוי עקב השינוי. מוסכם בזאת כי התשלום בגין השינוי/התוספת שאושרו כאמור, יבוצע במסגרת התשלום האחרון שיבוצע לספק במסגרת ההזמנה, אלא אם נכתב אחרת במפורש בהזמנה.
13. למען הסר ספק ועל אף האמור בכל מקום בהזמנה, מובהר בזאת כי כל הודעה ו/או הסכמה ו/או של נציג המזמין, שמשמעותם הגדלת היקף הזמנת המזמין, תהא בתוקף אך ורק אם ניתנה בהתאם לסעיף זה. המזמין לא יישא בשום הוצאה שתיגרם לספק בגין ביצוע כל עבודה שהיא ו/או כל אספקת טובין שהיא אשר אינה כלולה בהזמנה המעודכנת בהתאם להוראות השינוי עפ"י האמור בסעיף זה. למען הסר כל ספק שהוא, היה והספק לא יפעל כאמור לעיל ויבצע את השינוי ו/או התוספת ו/או יספק טובין מעבר לנדרש עפ"י ההזמנות, אף אם גורם כלשהו מטעם המזמין אישר לו זאת, אך שלא בהתאם לאמור לעיל, אזי ייחשב הדבר כוויתור מלא וסופי של הספק על תשלום התמורה בגין השינוי/התוספת הנ"ל ולא תעמוד לזכותו כל טענה שהיא, לרבות טענת "עשית עושר". אולם, אם סופקה למזמין ע"י הספק כמות עודפת מעבר להזמנת המזמין, אשר לא שולם לספק בגינה כל תשלום שהוא, יהא הספק רשאי לקבלה מהמזמין בחצרי המזמין (ו/או בכל מקום אחר שהמזמין ימצא לנכון), במצבה כפי שהיא (AS IS), ובתנאי שכל העלויות הכרוכות בהוצאת הטובין העודפים כאמור ממקום המסירה כאמור לעיל ובהובלתם וכן כל הוצאה אחרת שתיגרם לספק בקשר לכך יחולו על הספק בלבד ויהיו על חשבונו.
14. **מפרטים ושרטוטים**

כל הטובין שיסופקו לפי ההזמנה חייבים להתאים התאמה מלאה לכל המפרטים והשרטוטים המצורפים להזמנה (אם וככל שצורפו) ולמפרטים המוגדרים של מוצרים קטלוגיים (אם וככל שפורט בהזמנה המספר הקטלוגי של המוצר). קיבול ההזמנה ע"י הספק מהווה ראיה חותכת כי הספק בדק את כל המפרטים והשרטוטים ומצאם מתאימים ושלמים לצורך ביצוע ההזמנה. בכל מקרה של סתירה ו/או אי התאמה בין מפרטים/שרטוטים המצורפים להזמנה, חייב הספק להסב מיד את תשומת ליבו של נציג המזמין לכך, ולקבל את הנחיותיו. בכל מקרה של העדר הנחיות לגבי יישוב סתירה או אי התאמה בין מפרטים/שרטוטים כלליים למפרטים/שרטוטים מיוחדים, יהיו המפרטים/שרטוטים המיוחדים הקובעים, ובכל במקרה של סתירה ו/או אי התאמה בין מפרט/שרטוט מאוחר, שצורף להזמנה במסגרת הוראת שינוי עפ"י סעיף 8 א' לעיל, ובין מפרט/שרטוט מוקדם יותר, יהיה המפרט/שרטוט המאוחר הקובע.

1. **אחריות לטובין**
2. הספק אחראי כלפי המזמין, חליפיו ולקוחותיו שכל הטובין יהיו חדשים, ראויים לשימוש ולמטרה עבורה הוזמנו, ללא כל פגם בתכנון, בתהליך הייצור ובחומרים, ונקיים מכל עיקול או שיעבוד לטובת צד שלישי כלשהו. כמו כן אחראי הספק כי כל הטובין יתאימו בהתאמה מלאה לכל דרישות ההזמנה, לרבות המפרטים, השרטוטים, הנספחים, הדגמים, המסמכים שצורפו אליה ולהנחיות וההוראות שניתנו על פיה.
3. תקופת האחריות של הספק לגבי הטובין תסתיים בתום שנה ממועד קבלת אישור נציג המזמין על השלמת כל התחייבויות הספק עפ"י ההזמנה (למעט לעניין האחריות) ולשביעות רצונו המלאה של המזמין. על אף האמור לעיל, בכל מקרה שמצוינות על פי כל דין ו/או עפ"י ההזמנה תקופות אחריות ארוכות יותר לטובין ו/או לכל חלק ממנו תוארך תקופת האחריות ותחול למשך התקופה הארוכה ביותר.
4. בחינה, בדיקה, קבלה של הטובין ע"י המזמין, אישורו של נציג המזמין על השלמת התחייבויות הספק לשביעות רצונו או תשלום עבור הטובין, אין בהם כדי לפגוע באחריותו המלאה של הספק כמפורט לעיל. בנוסף, תהיה האחריות בתוקף גם מעבר לתקופה האחריות אם לא היה ניתן לגלות את המגרעת, הקלקול, אי ההתאמה או הפגם בטובין בבדיקה סבירה בתוך תקופת האחריות.
5. כל מגרעת, קלקול, אי התאמה או פגם שיתגלו ו/או יופיעו בטובין ו/או יפגעו בהפעלתו התקינה בתוך תקופת האחריות כאמור לעיל, יתוקנו או יוחלפו ע"י הספק מיד עם קבלת הודעה על כך מהמזמין וזאת לשביעות רצונו המלאה של המזמין. האחריות לגבי טובין אלה תוארך עד למועד המאוחר מבין תום תקופת האחריות המקורית או תשעה (9) חודשים ממועד השלמת התיקון או ההחלפה לשביעות רצון המזמין.
6. הוראות סעיפים 13, 14 ו- 15 לחוק המכר התשכ"ח - 1968 והוראות סעיף 3 לחוק חוזה קבלנות התשל"ד - 1974 לא יחולו על הזמנה זו. כמו כן לא תחול על הזמנה זו כל הוראה אחרת, אשר מחייבת את המזמין לבדוק את הטובין או להודיע על כל פגם או אי-התאמה בטובין וכן לא תחול על הזמנה זו כל הוראה המגבילה את זכויות המזמין במקרה של אי בדיקה או אי הודעה כאמור.
7. מבלי לפגוע בכל זכות אחרת של המזמין על פי הזמנה זו או על פי כל דין, מתחייב הספק לתקן או להחליף על פי דרישת המזמין כל מגרעת, קלקול, אי התאמה או פגם אחר כאמור לעיל על חשבונו ולפצות את המזמין בגין מלוא הנזק או ההפסד שנגרמו או שייגרמו למזמין מחמת אחד או יותר מהגורמים המנויים לעיל.
8. לא ביצע הספק את התיקון או ההחלפה כאמור בפסקה ו' לעיל תוך זמן סביר, כפי שנקבע ע"י המזמין בהודעה לספק, יהיה המזמין רשאי על פי שקול דעתו לבצע את התיקון בעצמו או ע"י ספק אחר, והספק יהיה חייב להחזיר למזמין את כל הוצאות התיקון וההפסדים שנגרמו לו עקב כך, בתוספת 20% כדמי טיפול, וזאת לאלתר לדרישתו הראשונה של המזמין.
9. אין באמור בסעיף זה כדי לפגוע או לגרוע מזכויות המזמין כלפי הספק על פי הזמנה זו או על פי כל דין.
10. **חומרים וציוד של המזמין**
11. אם המזמין יעביר לידי הספק ו/או הספק ירכוש במימון המזמין ציוד ו/או חומרים כלשהם (להלן יקראו יחד: "ציוד") לצורכי ביצוע ההזמנה, ישאר ציוד זה בבעלות המזמין, והספק יהיה רשאי להשתמש בו אך ורק למטרות ביצוע ההזמנהולא להעבירו לאחר ללא הסכמת נציג המזמין מראש ובכתב.
12. כל עוד נמצא הציוד האמור ברשות הספק, אחראי הספק לשמור עליו מפני אובדן, נזק או פגיעה ועליו לבטחו על חשבונו מפני אובדן, נזק או פגיעה או תביעת צד שלישי, והוא יהיה חייב לפצות את המזמין עבור כל אובדן, נזק או פגיעה בציוד.
13. מיד עם גמר ביצוע ההזמנה חייב הספק להחזיר למזמין כל ציוד, שנמסר לו ע"י המזמין ו/או נרכש במימון המזמין, ואשר נשאר ברשותו.
14. **קבלנ/י משנה**
15. אם לא נאמר בהזמנה אחרת, יידרש הספק לקבל את אישור נציג המזמין מראש ובכתב להעסקת כל קבלן משנה שבדעתו להעסיק במסגרת ביצוע ההזמנה על ידו, ואם קבלן המשנה ממוקם בחו"ל ו/או הינו בבעלות זרה, יש לקבל בנוסף גם את אישור המב"ט מראש ובכתב לזהות קבלן המשנה וכן רשאי המב"ט להתנות תנאים, לפי שיקול דעתו המוחלט, לגבי העסקת קבלן המשנה הנ"ל במסגרת ההזמנה ו/או בקשר אליה ועל הספק מוטלת החובה לדאוג למילוי התנאים הנ"ל במלואם, הן על ידו והן ע"י קבלן המשנה האמור.
16. אם הספק יתקשר עם קבלנ/י משנה לבצוע חלק או חלקים מן ההזמנה, עליו לדאוג לכך כי קבלנ/י המשנה ימלא/ו אחר כל תנאי ההזמנה.בהתקשרויותיו עם קבלנ/י משנה בקשר לביצוע הזמנה זו יכניס הספק הוראות מתאימות על מנת שהתחייבויות הספק עפ"י תנאי ההזמנה תכובדנה, בשינויים המחויבים, גם ע"י קבלנ/י המשנה שלו.
17. ביצוע חלק/ים מן ההזמנה ע"י קבלנ/י משנה לא ישחרר את הספק מאחריותו הישירה והמלאה לביצוע ההזמנה, והוא יהיה אחראי לכל מעשה או מחדל של קבלנ/י המשנה כאמור.
18. **רישיונות והיתרים**
19. הספק יהיה אחראי להשיג על חשבונו את כל הרישיונות וההיתרים הדרושים על פי כל דין לביצוע החיובים המוטלים עליו על-פי ההזמנה וכן לקיים את כל הוראות הדין ככל שמתחייב מביצוע ההזמנה על ידו ו/או ממילוי התחייבויותיו עפ"י ההזמנה.

יחד עם זאת ו מבלי לפגוע מכלליות כל האמור בהזמנה זו, הספק לא יאשר בכל דרך שהיא, בכתב או בע"פ, כל נוסח שהוא של הצהרה לעניין שימוש/משתמש סופי אשר לה נדרש ע"י צד ג' כלשהו לצורך ביצוע הזמנה זו, אלא אם קיבל לכך מראש ובכתב את הסכמתו המפורשת של המזמין.

1. אם הרשויות הרלוונטיות הינן רשויות בחו"ל, על הספק להעביר לעיון המזמין ולאישורו המוקדם כל בקשה לרישיון ו/או היתר (לרבות לרישיונות יצוא ו/או יבוא ו/או שיווק) הקשורים לביצוע ההזמנה על ידו וזאת בטרם יוגשו לאותן רשויות.
2. מקום בו השירותים/הטובין/תוצרי ההזמנה נתונים לפיקוח על היצוא הבטחוני, יוציא הספק כל רשיון יצוא ו/או שיווק ישראלי ו/או ידאג לקבלת רשיון יצוא ו/או שיווק זר הדרוש לשם אספקת השירותים עפ"י הזמנה זו למזמין ו/או לכל גורם עליו יורה המזמין.
3. הספק ידווח למזמין בתוך 30 יום מקבלת ההזמנה אודות דיני הפיקוח השונים החלים על השירותים/תוצרי ההזמנה ויציין את הסיווג הרלוונטי שלהם בהתאם לרשימות הציוד לרבות תתי סעיפים. במידה והשירותים/הטובין/תוצרי ההזמנה פטורים מרישיון ו/או חופשיים מפיקוח על ייצוא (לרבות יצוא המשך) ו/או שיווק הדבר יצויין בכתב על ידי הספק.
4. עם קבלת רישיון כאמור, ימציא הספק למזמין העתק מלא מן הרישיון ומכל מסמך אחר הנוגע לו והוא האחראי הבלעדי לנכונותו ולתוקפו של כל מסמך שיחתם ע"י הספק.
5. **ידע**
6. כל ידע שנמסר ע"י המזמין או שנרכש ע"י הספק במימון המזמין, וכל ידע שיושג ו/או יצטבר ו/או יפותח אצל הספק ו/או אצל קבלנ/י משנה שלו במהלך ו/או בקשר לביצוע ההזמנה (לרבות במסמכי העבודה), יהיו בבעלותו הבלעדית של המזמין (לרבות ומבלי לפגוע בכלליות האמור לעיל, הזכות לכל שימוש שהוא) (להלן: "ידע המזמין") ואסור לספק להשתמש בו למטרה כלשהי זולת למטרת ביצוע ההזמנה. על פי דרישת נציג המזמין בכל עת במהלך ביצוע ההזמנה וכן אם הובאה ההזמנה לידי גמר בכל נסיבות שהן, או שסיים הספק את תוצרי ההזמנה, ימסור הספק לנציג המזמין את כל מסמכי העבודה בתוספת הצהרה בכתב שלא קיים מסמך נוסף כאמור שהעתקו לא נמסר לנציג המזמין.
7. הספק מצהיר בזה כי הוא הבעלים או בעל הרישיון בזכויות הקניין הרוחני בידע הקודם הנדרש לביצוע ההזמנה, ככל שקיים כזה, וכי אין כל מניעה חוקית או אחרת להעבירו לשימוש המזמין. הספק נותן בזה למזמין רישיון שימוש לא בלעדי בכל ידע קודם שלו ושל קבלנ/י המשנה שלו, אשר נדרשים לצורך מימוש ו/או יישום תוצרי ההזמנה ו/או לצורך מימוש מטרת ההזמנה.

הספק מתחייב כי אם המזמין יחליט להגיש בקשה לרישום פטנט ו/או כל זכות אחרת שהיא בקשר לשירותים ולתוצרי ההזמנה, הוא וכל מי מעובדיו ו/או קבלנ/י המשנה שלו המעורבים בהמצאה יחתמו על הבקשה ועל כל הטפסים הדרושים, וכן יחתמו על כתבי העברת זכויות בגין בקשות לפטנט ו/או כל בקשה אחרת לזכות המזמין או לפקודתו.

1. אם ההזמנה כוללת תכנון, נותן בזאת הספק למזמין רישיון שימוש בלתי חוזר ובלתי מוגבל בזכויות הקניין הרוחני שלו ובכל זכויות אחרות הגלומות בתכנון ובמסמכיו (לרבות זכות העברה). מוסכם כי המזמין יהא רשאי לעשות כל שימוש שהוא בתכנון הנ"ל ובמסמכיו, לרבות שינויים, תיקונים או תוספות ו/או העברתם לכל גורם שהוא.
2. עם גמר הביצוע, על הספק למסור למזמין את ידע המזמין והמזמין רשאי, לפי שיקול דעתו המוחלט, להתנות בכך את קבלת התמורה המגיעה לספק בגין ההזמנה.
3. הספק מתחייב לדווח למזמין על כל ידע חדש שיווצר אצלו ו/או אצל מי מטעמו במהלך ביצוע ההזמנה ולסייע למזמין ברישום בעלותו בזכויות הקניין הרוחני במידע הקנייני החדש וכן לסייע לו להגן על הקניין הרוחני כלפי צדדים שלישיים.
4. מוסכם בזאת כי התמורה הנקובה בהזמנה כוללת גם את הזכויות הניתנות למזמין בהתאם לסעיף זה.
5. **שמירת סודיות בטחונית וקיום הוראות הביטחון**
6. הספק מודע לאופיו המיוחד של המזמין. לפיכך, אף שהספק ועובדיו אינם עובדי המזמין, מקבל על עצמו הספק ומתחייב כי בכל הנוגע לביצוע ההזמנה והכרוך בכך, תחולנה על הספק ועל עובדיו וקבלנ/י המשנה שלו, העוסקים בביצוע ההזמנה, כל ההוראות המיוחדות החלות על עובדי המזמין והנוגעות לשמירת סודיות.
7. הספק, עובדיו וקבלנ/י המשנה שלו כאמור ימלאו אחר כל הוראות הביטחון (לרבות לעניין הכניסה לחצרי המזמין, אם תידרש לצורך ביצוע ההזמנה), כפי שתימסרנה לספק או לכל מי מטעמו מעת לעת ע"י המב"ט.
8. הספק מצהיר בזאת כי ידוע לו שמסירת כל ידיעה שהתקבלה אצלו ו/או אצל מי מעובדיו ו/או אצל מי מקבלנ/י המשנה שלו, הנוגעת למזמין, שלא בסמכות וללא אישור מפורש של המזמין, הינה עבירה לפי סעיפים 118 ו- 119 לחוק העונשין התשל"ז - 1977 או לפי סעיפים אחרים בחוק זה. הספק מתחייב להביא סעיף זה לידיעת עובדיו וקבלני המשנה שלו.
9. הספק מתחייב כי הוא, עובדיו וקבלנ/י המשנה שלו ימלאו כנדרש ויחתמו על כל מסמך שיידרש ע"י המב"ט, בין לצורך ביצוע בדיקות ביטחוניות ובין לצורך מילוי ההתחייבויות עפ"י סעיף זה.
10. ההתחייבויות עפ"י סעיף זה תחולנה גם לאחר סיום ההזמנה, ללא הגבלת זמן.
11. **שמירת סודיות מסחרית**
12. הספק מתחייב לשמור בסודיות על ידע המזמין וכן על כל מידע אחר השייך למזמין ו/או הקשור אליו ו/או אשר נמסר לו או שהגיע לידיו **או פותח על ידו** במהלך ביצוע ההזמנה או בקשר אליה, וכן לא להעביר כל מידע כאמור לצד שלישי, אלא אם קיבל רשות לכך בכתב ומראש מאת המזמין ובתנאים שיקבע המזמין. "מידע" – כל ידע, מידע אחר המהווה סוד מקצועי ו/או מסחרי בין של המזמין ובין של איסורד וכן כל מידע לגבי עצם קיומה של ההתקשרות עם המזמין, תכנה ומטרותיה.
13. הספק ישתמש במידע, כהגדרתו לעיל, אך ורק לצורך ביצוע ההזמנה ולא לכל מטרה אחרת, אלא אם כן קיבל רשות לכך בכתב ומראש מאת המזמין. הספק מתחייב כי המידע יועבר אך ורק לעובדי הספק ו/או לקבלני המשנה שלו החבים כלפיו בחובת שמירת סודיות המעוגנת במסמך התחייבות כתוב, אשר אינה פחותה מההתחייבויות בסעיף זה ושיש להם "צורך לדעת" ובהיקף שנדרש, וזאת רק לאחר שיידע אותם הספק על חובותיהם על פי הזמנה זו.
14. על פי דרישתו הראשונה של המזמין יחזיר הספק את המידע למזמין.
15. סעיף זה לא יגביל שימוש במידע, אשר הספק יכול להוכיח באמצעות מסמכים מתאימים אחד מאלה:
16. המידע הינו נחלת הכלל או שהפך לכזה, כדין, שלא בדרך הפרת הזמנה זו.
17. המידע היה בבעלות הספק לפני קבלתו, ובלבד שמיד עם חשיפתו ע"י המזמין, גילה הספק למזמין את העובדה כי המידע היה ידוע לו עוד קודם להזמנה;
18. המידע נרכש או התקבל ע"י הספק מצד ג' המחזיק במידע זה כדין, ללא הגבלה על השימוש במידע, וללא הפרת התחייבות כלשהי כלפי המזמין.
19. המידע פותח באופן עצמאי על ידי הספק ויש בידו ראיות המעידות על כך שפיתוח זה קדם להזמנה זו.
20. הספק מתחייב לנקוט בכל האמצעים הסבירים כדי להגן על המידע. המזמין רשאי להורות לספק באילו אמצעים כאמור עליו לנקוט (למשל: שמירה בכספת), והספק מתחייב ליישם האמור במועד הנדרש והכל לשביעות רצון המזמין.
21. אין באמור לעיל כדי להעביר ו/או להעניק לספק כל זכות שהיא במידע מעבר לזכות להשתמש במידע למטרות ההזמנה ובהתאם לנדרש בה.
22. סעיף זה ימשיך לחול ולהיות בתוקף גם לאחר סיום תוקף ההזמנה (או סיום תוקף הזמנות ההמשך, אם וככל שתהיינה – המאוחר מביניהם), במשך שבע (7) שנים נוספות.
23. **פטנטים וזכויות יוצרים של צד שלישי**
24. הספק מצהיר ומתחייב בזה כי בייצור הטובין, בשימוש בהם, במכירתם או בביצוע ההזמנה אין הוא מפר זכויות פטנט ו/או זכות יוצרים ו/או סודות מסחריים ו/או כל זכות קניינית אחרת של צד שלישי.
25. הספק יפצה וישפה את המזמין ואת המשתמש הסופי של הטובין נשוא ההזמנה בגין כל הוצאה ו/או נזק שיישא מי מהם עקב הפרת ההתחייבויות המפורטות בפסקה א' לעיל.
26. מבלי לפגוע באמור לעיל יסייע הספק למזמין בכל הליך משפטי בו ייתבע המזמין בשל הפרת זכויות, כאמור בפסקה א' לעיל, ויישא בכל ההוצאות הכרוכות בכך.
27. **עוסק מורשה וניכוי מס במקור**
28. הספק מצהיר כי הוא רשום כעוסק מורשה והוא מנהל פנקסים לפי פקודת מס הכנסה, לפי חוק מע"מ ולפי כל דין אחר. הספק ימציא למזמין את האישורים המתאימים מיד לאחר קבלת ההזמנה, כתנאי הכרחי לביצוע כל תשלום ע"י המזמין.
29. הספק מצהיר כי ידוע לו כי מן התמורה שיקבל עפ"י ההזמנה ינוכה מס במקור עפ"י פקודת מס הכנסה ותקנותיה ועל פי הוראות כל דין. אם ימציא הספק למזמין אישור תקף בדבר שיעור ניכוי המס או בדבר פטור מניכוי המס, יפעל המזמין עפ"י האישור לגבי התשלומים שיחולו ממועד מסירת האישור ע"י הספק למזמין ועד לתום תוקפו של האישור.
30. **ביטול**

המזמין רשאי בכל עת עפ"י שיקול דעתו המוחלט ומכל סיבה שהיא לבטל את ההזמנה, כולה או חלקה, או לצמצם את כמות הטובין המוזמנת מהספק, וזאת ע"י מתן הודעה בכתב לספק ובמקרה כזה תחולנה ההוראות הבאות:

1. הספק יפעל בהתאם לאמור בהודעה.
2. הספק יפעל מיידית לצמצום הוצאותיו עקב ביטול ההזמנה במלואה או בחלקה.
3. הספק יעביר למזמין את החומרים והציוד שנמסרו לו ע"י המזמין ו/או שנרכשו במימון המזמין וכן את כל המסמכים והידע של המזמין עפ"י סעיף 14 לעיל במסגרת הזמנה זו.
4. הספק ימסור למזמין את כל פריטי הטובין שייצורם הושלם עד למועד קבלת הודעת הביטול או עד למועד שננקב בהודעת הביטול כמועד הביטול- על פי המאוחר שביניהם.
5. המזמין ישלם לספק תמורה עבור הטובין שהושלמו וסופקו למזמין על פי המחיר שנקבע עבורם בהזמנה. אם לא נקבע בהזמנה מחיר נפרד עבור פריטים הכלולים בטובין, ישלם המזמין לספק תמורה עבור אותם פריטים ו/או עבודה ו/או שירות שסופקו, שתחושב באופן יחסי לכלל המחיר הנקוב בהזמנה.
6. המזמין ישלם לספק בגין הפריטים שלא סופקו עקב ביטול ההזמנה, את העלויות הישירות הסבירות שנגרמו בפועל לספק עד למועד קבלת הודעת הביטול ואשר יאושרו ע"י נציג המזמין בכתב, ובתנאי שהספק יגיש למזמין תוך שבעה (7) ימי עבודה פירוט של העלויות האמורות בצירוף התיעוד המתאים להוכחת נכונותן ובתנאי כי הספק יעביר למזמין, לבעלותו, את החומרים ו/או המוצרים המתייחסים לעלויות אלה.
7. המזמין רשאי לעכב את התשלומים המגיעים לספק עפ"י סעיף זה עד למועד בו יקבל המזמין את הטובין, החומרים והציוד, שנמסרו לו ע"י המזמין ו/או נרכשו ע"י הספק ע"ח המזמין, בהתאם לפסקה ו' לעיל, וכן את הידע והמסמכים שנמסרו לספק במסגרת ההזמנה וכל זאת מבלי שלספק תהא כל זכות לקבלת ריבית או כל תמורה אחרת בגין עיכוב זה.
8. הספק יחזיר למזמין תוך שבעה (7) ימי עבודה כל תשלום ששולם לו על חשבון טובין שלא סופקו למזמין, בתוספת ריבית שקלית בשעורים המתפרסמים מדי פעם ע"י החשב הכללי של משרד האוצר (להלן "החשכ"ל") וזאת בגין התקופה מיום תשלומו ע"י המזמין כאמור ועד למועד החזרתו למזמין. תשלום שלא יוחזר במועד כאמור יישא עד לפירעונו ריבית חריגה בשיעורים המתפרסמים מדי פעם ע"י החשכ"ל.
9. למען הסר ספק, מודגש כי הספק לא יהיה זכאי לפיצוי או תשלום נוסף כלשהו בגין ביטול ההזמנה, כולה או חלקה, מלבד התשלומים המפורטים בסעיף זה.
10. **הפרה**
11. בכל מקרה של הפרה או אי עמידה של התחייבות כלשהי מהתחייבויותיו של הספק עפ"י ההזמנה, יהא המזמין רשאי לבטל את ההזמנה, כולה או מקצתה, לאחר שנתן הודעה מוקדמת שלא תעלה על 30 יום והספק לא תיקן את ההפרה בתוך המועד הנ"ל - הכל לפי שיקול דעתו הבלעדי. אין באמור לעיל כדי למנוע מן המזמין כל סעד אחר או נוסף לו הוא זכאי על פי תנאי ההזמנה או על פי כל דין.
12. הפרת כל אחת מן ההוראות המפורטות להלן או ביצוע אחד או יותר מן המעשים המנויים להלן יחשבו כהפרה יסודית של ההזמנה ע"י הספק:
13. אי ביצוע המטלות הנדרשות במסגרת ההזמנה;
14. אי מסירת הטובין בחלקם או במלואם בהתאם לתנאי ההזמנה;
15. אי עמידת הטובין באיזו מדרישות המפרטים או השרטוטים המצורפים להזמנה או מדרישות הבטיחות שבדין;
16. פיגור באספקת טובין של 30 יום ומעלה או פיגור של רבע או יותר מן התקופה שנקבעה לאספקת הטובין, לפי הקצרה שבין שתי תקופות אלה;
17. ביצוע מעשה פשיטת רגל ע"י הספק ו/או הפיכת הספק לחדל פירעון;
18. מונה מפרק (זמני או קבוע), נאמן או קדם מפרק, כונס נכסים לרכושו של הספק (או לחלק מהותי ממנו) והמינוי הנ"ל לא בוטל תוך 60 יום.
19. במקרה בו הספק או כל מי מטעמו הציע או נתן, במישרין או בעקיפין, למי מטעם המזמין תמורה בכסף או שווה כסף, שירות מענק או טובת הנאה אחרת בקשר להזמנה זו או ביצועה ובידי המזמין יש הוכחות לכך, להנחת דעתו, לפי שיקול דעתו המוחלט.
20. במקרה בו הספק או כל מי מטעמו ביצע פעולה, במישרין או בעקיפין, בניגוד להוראות חוק העונשין או חוקים רלוונטיים אחרים בדבר מניעת שוחד ו/או שחיתות בקשר עם עובד ציבור ו/או עובד ציבור זר.
21. הפרת תנאי כלשהו מן התנאים שבסעיפים הבאים: 3, 7, 10, 11ב, 12, 13, 14, 15, 16, 17, 27, 28 ו- 29 לתנאים כלליים אלה.
22. במקרה של הפרה יסודית של ההזמנה, יהיה המזמין רשאי לבטל את ההזמנה לאלתר, כולה או חלקה, ע"י מתן הודעה בכתב לספק ללא צורך במתן הודעה מוקדמת.
23. במקרה של פיגור באספקת הטובין, כאמור בפסקה ב' לעיל, ישלם הספק פיצויים קבועים מראש בשיעור של 1% מן המחיר עבור הטובין, שבגינם נגרם הפיגור, לכל שבוע של פיגור, עד וכולל תום שישה (6) השבועות הראשונים לפיגור, ולאחריהן – 1.5% מן המחיר כאמור לכל שבוע נוסף של פיגור, כאשר בגין חלק משבוע של פיגור ישלם הספק דמי פיגור בשיעור החלק היחסי המתייחס לאותו שבוע. מובהר בזאת, שסך כל דמי הפיגורים לא יעלה על 30% מהתמורה בהזמנה. על אף האמור לעיל, אם נקבעו בגוף ההזמנה שיעורים אחרים של פיצויים קבועים מראש יהיו קובעים השיעורים שבגוף ההזמנה.

למען הסר ספק, דמי הפיגורים ישולמו בגין כל תקופת הפיגור החל מיום האספקה, כפי שנקבע בהזמנה.

1. בכל מקרה כאמור יהיה המזמין רשאי להחזיר לספק את כל הטובין אשר סופקו, והספק יהיה חייב להחזיר למזמין כל סכום אשר שולם ע"י המזמין לספק עבור טובין אלה, לרבות הוצאות משלוח והוצאות נלוות. המזמין יהיה זכאי לבצע קיזוז מתאים בהתאם להוראות סעיף 23 להלן.
2. אין בהוראות סעיף זה כדי לגרוע מזכויות המזמין על פי הזמנה זו או עפ"י כל דין.
3. **הזמנת כמות נוספת**

המזמין רשאי בכל עת, לפני תום תקופת האספקה של הטובין, לדרוש מן הספק כמות נוספת של הטובין נשוא ההזמנה בשיעור של עד 20% מן הכמות שנקבעה בהזמנה וזאת ללא שינוי במחיר פריטי הטובין המוזמנים וללא שינוי בלוח הזמנים. כל יתר תנאי ההזמנה יעמדו בעינם ויחולו גם על הכמות הנוספת שהוזמנה לפי סעיף זה. אם יזמין המזמין כמות נוספת בשיעור העולה על 20% כאמור, ישאו ויתנו הצדדים בדבר המחיר המופחת שיש לקבוע לכל יחידת טובין לאור הגדלת הכמויות כאמור, וכן בדבר מועדי האספקה המעודכנים.

1. **התמורה וערבויות**
2. התמורה שנקבעה בהזמנה היא מוסכמת, סופית וקבועה וכוללת את מילוי כל התחייבויותיו של הספק עפ"י ההזמנה ונספחיה, ופרט לתמורה הנ"ל, לא יהיה הספק זכאי לכל תוספת או השתתפות בהוצאותיו הישירות או העקיפות מכל מין וסוג אלא אם כן נקבע בהזמנה במפורש אחרת.
3. על אף האמור לעיל, אם נקבעה בהזמנה זו או בנספחיה, תוספת הצמדה או התייקרות (בין למטבע זר ובין למדד כלשהו), תחושב ההצמדה כאמור בהתאם לשער/למדד (לפי העניין) האחרון הידוע במועד האספקה המובטח או במועד האספקה בפועל או במועד החשבונית - הנמוך מביניהם.
4. אם יידרש הדבר עפ"י ההזמנה, יפקיד הספק בידי המזמין ערבות בנקאית אוטונומית בנוסח שיוסכם על המזמין ובתוקף שלא יפחת מחודשיים לאחר מועד הסיום של ההזמנה, להבטחת קיום כל אחת ואחת מהתחייבויות הספק עפ"י ההזמנה ו/או על פי דין. בכל מקרה של הפרה ע"י הספק, יהא המזמין רשאי לגבות את סכום הערבות להקלה על נזקיו ו/או ע"ח כספים שהספק חייב לו עפ"י תנאי ההזמנה ו/או כפיצוי מוסכם, והכל לפי שיקול דעתו הבלעדי של המזמין.
5. מועדי תשלום התמורה קבועים בהזמנה.
6. **קיזוז ו/או עיכוב כספים**
7. המזמין רשאי לקזז את הסכומים המגיעים לו מהספק, עד כמה שמגיעים בהתאם להוראות תנאים כלליים אלה ויתר תנאי ההזמנה (או איזה מהם), מכל סכום שיגיע לספק ממנו ו/או מכל גורם אחר של ממשלת ישראל, בין עפ"י הזמנה זו, בין עפ"י כל הזמנה/התקשרות/ הסכם אחר, ובין מכל עילה אחרת שהיא.
8. המזמין רשאי לעכב תשלום כספים המגיעים לספק מפעם לפעם עפ"י ההזמנה אם הספק לא יעמוד באיזו מהתחייבויותיו עפ"י הזמנה זו או עפ"י כל הזמנה אחרת או הסכם אחר בין המזמין לבין הספק, וכל זאת מבלי שהדבר יהווה הפרה מצד המזמין ומבלי שלספק תהא כל טענה ו/או תביעה בשל כך (לרבות לא להפרשי הצמדה ו/או ריבית ו/או כל תמורה אחרת).
9. הוצאות כלכלה ונסיעה של עובדי הספק

## אם נדרש כי עובדים של הספק יגיעו לחצרי המזמין לצורך עבודתם במסגרת ההזמנה, אחראי הספק לאמצעי תחבורה לחצרי המזמין ומהם. מבלי לפגוע באמור לעיל, יהיו הספק ועובדיו זכאים להשתמש בשרותי ההסעה של המזמין לעובדיו בקווים ובמועדים המקובלים אצל המזמין, על מנת להסיע את עובדי הספק לחצרי המזמין ומהם, על בסיס מקום פנוי. בתמורה ישלם הספק למזמין את הסך הנקוב בהזמנה בגין כל נסיעה.

## אם עובדי הספק יאכלו בחדר האוכל של המזמין, ישלם הספק למזמין עבור כל מנה עפ"י תעריף הארוחות כפי שייקבע מעת לעת ע"י מחלקת כו"ב של המזמין.

## התשלומים לעיל יבוצעו על דרך קיזוז מהמגיע לספק עפ"י הזמנת המזמין.

## הספק לא יהא זכאי לקבל מהמזמין כל תמורה נוספת שהיא עבור הוצאות נסיעה ו/או כלכלה של עובדיו, מעבר לסכומים הנקובים בהזמנה.

## מובהר כי אין באמור בסעיף זה בכדי לגרוע מאחריותו המלאה של הספק לעובדיו, בין היתר, בהקשר של יחסי עובד מעביד וכמפורט בסעיף 29 להלן ואין בסעיף זה בכדי יצור בשום צורה שהיא זיקה ו/או חבות/ואו אחריות כלשהי בין המזמין לעובדי הספק.

1. **תשלומי יתר**

כל תשלום יתר ששולם לספק על אף הוראות ההזמנה, יוחזר ע"י הספק למזמין לא יאוחר מ- 15 יום מדרישתו הראשונה של המזמין. לא שילם הספק את התשלום הנ"ל במועד הנ"ל, יחויב הספק, מעבר לתשלום, גם בריבית שקלית חריגה בשיעור שיקבע מפעם לפעם ע"י החשב הכללי של משרד האוצר, וזאת עד לפירעון מלא של תשלום הקרן והריבית כאמור. כל סכום שייגבה ייזקף תחילה לפירעון תשלומי הריבית ורק אח"כ לפירעון הקרן.

1. **ביצוע על חשבון הספק**
2. אם לא סיפק הספק את הטובין ו/או כל חלק ממנו עפ"י תנאי ההזמנה, רשאי המזמין, בהודעה מראש לספק בת 15 ימים, לבצע את הנדרש מהספק עפ"י ההזמנה במקומו של הספק, בעצמו ו/או באמצעות כל צד ג' שהוא, על חשבון הספק ובתוספת של 20% כהוצאות מנהליות מוערכות מראש, וזאת מבלי לפגוע בזכות המזמין לתבוע ולקבל פיצויים על הנזקים, שנגרמו לו כתוצאה מכך ו/או לתבוע או לקבל כל סעד אחר כפי שימצא לנכון, והכל - מבלי לגרוע מהתחייבויותיו ואחריותו של הספק לפי ההזמנה. מוסכם כי המזמין ינקוט, באופן סביר, בהתבסס על נהלי המזמין וההוראות החלות עליו, בצעדים להקטנת עלות הפעולות הנ"ל, ככל האפשר.
3. כל חשבון שיוגש ע"י המזמין לספק בקשר עם הנאמר לעיל, יראה כנאמן על הספק והספק מתחייב לשלמו למזמין תוך שלושים (30) יום מיום קבלת החשבון, לכל המאוחר.
4. **אי המחאה**

הספק לא יהיה רשאי להמחות או להעביר לגורם שלישי כלשהו כל זכות או חובה על פי ההזמנה ללא הסכמתו בכתב ומראש של המזמין.

1. **אחריות בנזיקין, ביטוח ושיפוי**
2. הספק ישא באחריות מלאה על פי דין בגין כל נזק או הפסד או אובדן מכל מין, שייגרמו במישרין או בעקיפין למזמין, לעובדיו, ללקוחותיו, למשתמשים בטובין, לו עצמו, לעובדיו ולבאים מטעם מי מכל הנ"ל ולכל צד שלישי אחר, בגין כל עניין הקשור לטובין נשוא הזמנה זו ו/או הכרוך בה כתוצאה מפגם בטובין ו/או ממעשה או מחדל של הספק, עובדיו, קבלנ/י המשנה ו/או כל אחר מטעמו שפעלו בקשר להזמנה ו/או לייצור הטובין נשוא ההזמנה, והוא משחרר את המזמין באופן מלא ובלתי חוזר מכל אחריות שהיא לכל נזק או הפסד או אובדן כאמור. כמו כן, הספק מתחייב לשפות ולפצות את המזמין, לקוחותיו והמשתמשים בטובין במלוא סכום חבותם, לרבות במקרה של פשרה שהמזמין יגיע אליה - כל זאת עפ"י דרישתו הראשונה של המזמין.
3. המזמין יודיע לספק על כל הליך כאמור ויאפשר לספק להתגונן בפניו. כל סכום אשר בו יחויב המזמין כאמור, לרבות הוצאות משפט ושכר טרחת עו"ד כאמור, יחשב כתשלום יתר ויחולו עליו הוראות סעיף 25 לעיל.
4. הספק מתחייב לבטח את עצמו ואת המזמין לפני תחילת ביצוע ההזמנה ולמשך כל תקופת ביצועה, על חשבונו, אצל חברת ביטוח מורשית כדין, מפני כל הסיכונים האמורים (לרבות אך לא בלבד: ביטוח חבות מעבידים; ביטוח צד שלישי; ביטוח חבות המוצר/אחריות מקצועית – אם וככל שהוא רלוונטי לטובין נשוא הזמנה זו), וזאת כפי שנקבע בהזמנה, ואם לא נקבע – יהא זה בשיעורים ובתנאים המקובלים בשוק. כל הביטוחים הנ"ל יכללו סעיף מפורש בדבר ויתור על זכות המבטח לתחלוף/שיבוב כנגד המזמין ו/או כל מי מטעמו. למען הסר ספק מובהר בזאת כי אין בביצוע הביטוחים כאמור בפסקה זו כדי לגרוע מאחריותו המלאה של הספק כאמור בתנאים כלליים אלה.
5. החיובים על-פי סעיף זה ימשיכו לחול אף לאחר סיום ביצוע ההזמנה או ביטולה מכל סיבה שהיא.
6. **קבלן עצמאי**
7. הספק מצהיר כי הוא קבלן עצמאי לכל דבר ועניין בקשר לטובין ובקשר ליחסיו עם המזמיןוהוא מצהיר ומתחייב כי הוא מעסיק את עובדיו בהתאם להוראות כל דין.
8. בכל מקרה אין לפרש את ההזמנה כאילו נוצרים על פיה יחסי מעביד - עובד בין המזמין לבין הספק ו/או עובדיו.
9. הספק מתחייב לשפות מיד את המזמין עם דרישתו הראשונה בכל סכום, שיהיה על המזמין לשלם בגין חיוב כלשהו, שיוטל על המזמין, בהתבסס על קביעה כי המצב העובדתי או המשפטי שונה מן המוצהר בסעיף זה.
10. **תעודת מקור**

לפי בקשת המזמין ימציא הספק למזמין תעודה, המעידה על המקור של הטובין המסופקים עפ"י הזמנה זו.

1. **פרשנות**
2. בכל מקרה של סתירה ו/או אי התאמה ו/או דו-משמעות ו/או אי בהירות בין הוראות שבמסמכי ההזמנה השונים, חייב הספק להסב מיד את תשומת ליבו של נציג המזמין לכך, ולקבל את הנחיותיו. בכל מקרה של העדר הנחיות לגבי אי התאמה ו/או של סעיפים סותרים בין מסמכי ההזמנה ו/או של אי בהירות, יש לפרש את ההזמנה או ליישב בין הוראותיה במידת האפשר באופן המוסיף על זכויות המזמין לפי ההזמנה. בכל מקרה שלא ניתן לעשות כן, תיקבע הפרשנות לפי סדר העדיפויות שלהלן (בסדר יורד): טופס ההזמנה, הסכם/נספחים ספציפיים בין הצדדים לגבי נושא ההזמנה ו/או לתוכנה, תנאים כלליים אלה.
3. תנאים כלליים אלה לא יפורשו כנגד מנסחם, אלא פרשנותם תעשה אך ורק בהתאם לאומד דעתם של הצדדים.
4. הוראות תנאים כלליים אלה תפורשנה עד כמה שאפשר כמוסיפות זו על זו, וזאת בין אם נאמר כן במפורש ובין אם לאו. כל התרופות הנתונות למזמין עפ"י תנאים כלליים אלה ו/או תנאי ההזמנה האחרים הן מצטברות אלא אם נקבע אחרת במפורש, והן מתווספות לכל תרופה אחרת העומדת למזמין עפ"י כל דין או הסכם.
5. כל האמור בתנאים כלליים אלה בלשון יחיד - אף בלשון רבים במשמע וכן להיפך.
6. כותרות הסעיפים הינן לנוחיות בלבד, ולא תשמשנה לצורך פרשנות תנאים כלליים אלה.
7. **שונות**
   1. מוסכם כי המזמין לא ייחשב כמפר את ההזמנה בכל מקרה שעקב מצב ו/או תרגיל בטחוני או בטיחותי, כפי שיקבע ע"י הראב"ט או המב"ט, יודיע המזמין לספק שלא לבצע את ההזמנה ו/או כל חלק ממנה, וזאת לפרק זמן מסוים. במקרה כזה יוארכו לוחות הזמנים בהתאמה. לספק לא תהא כל טענה ו/או תביעה כלפי המזמין ו/או מי מטעמו בשל כך.
   2. תנאים כלליים אלה מבטלים כל מסמך, הסכם או זיכרון דברים, בע"פ או בכתב, בין המזמין לספק, אשר קדמו למועד ההזמנה, אלא אם הוסכם במפורש אחרת.
   3. שום ויתור, הימנעות מפעולה או מתן אורכה, הניתנים ע"י המזמין לספק, לא ייחשבו כוויתור על זכויות המזמין עפ"י כל דין או עפ"י ההזמנה, אלא אם וויתר המזמין על כך במפורש ובכתב.
   4. כל הודעה, דרישה, אישור או הסכמה של המזמין, תהיה בעלת תוקף אך ורק אם ניתנה בכתב ע"י נציג המזמין, אלא אם נאמר אחרת במפורש בהזמנה.
   5. קוד אתי – הספק מתחייב לנהל את עסקיו בהגינות, באופן הולם, אתי ללא משוא פנים, לרבות בתהליך קבלת החלטות הרכש שלו.
   6. הספק יעדכן את המזמין מראש ובכתב בקרות אחד מאלה: שינוי בעלות, ביטול או השעיה של הסמכות הדרושות לו על פי דין לצורך ביצוע השירותים על פי ההזמנה, חילופים של אנשי מפתח בהנהלתו, רה ארגון מבני משמעותי, שינוי במיקום מפעלו וכל שינוי מהותי העשוי להשפיע על אספקת השירותים/תוצרי ההזמנה למזמין.
   7. הדין החל על ההזמנה ועל כל עניין הקשור בה, הוא דין מדינת ישראל. הצדדים מסכימים כי לבתי המשפט המוסמכים בתל-אביב יפו תהיה הסמכות המקומית הבלעדית לדון בכל תביעה או הליך הקשורים בהזמנה.
   8. כל הודעה אשר יש למסור בקשר להזמנה תישלח בדואר רשום לפי כתובות הצדדים הרשומות בהזמנה ותחשב כהודעה שנמסרה בתום 72 שעות מעת משלוחה. נמסרה ההודעה ביד, תחשב כהודעה שנמסרה מיד עם המסירה. שוגרה ההודעה ע"י פקסימיליה, או באמצעות דואר אלקטרוני תחשב כהודעה שנמסרה עם קבלת אישור טלפוני בדבר הגעתה, ובתנאי שמקבל האישור ערך עם קבלתו רישום מסודר של מועד קבלת האישור הטלפוני ושל שם המאשר.